SMERNICA STAROSTU OBCE
TOPOREC	
Číslo	

OBEC TOPOREC
Interná smernica o prijímaní a vybavovaní podnetov o protispoločenskej činnosti

	
Rozdeľovník:

Vypracoval	Nová smernica/dodatok	Ruší smernicu/dodatok	
Meno a priezvisko:

PhDr. Jozef Potanko
		Zo dňa 12.03.2010	
Organizačný útvar/funkcia:

Obec Toporec/starosta 	Platnosť:
15.05.2017	Účinnosť:
16.05.2017	
Podpis:

	Dátum:
15.05.2017	Počet strán:
1/7	
 
Obsah

Čl. 1, Úvodné ustanovenia
Čl. 2, Základné pojmy
Čl. 3, Podávanie a prijímanie podnetov o protispoločenskej činnosti
Čl. 4, Preverovanie podnetov a oprávnenia zodpovednej osoby pri preverovaní
Čl. 5, Zachovávanie mlčanlivosti o totožnosti osoby, ktorá podala podnet
Čl. 6, Evidovanie podnetov
Čl. 7, Oboznámenie oznamovateľa o výsledku preverenia podnetu
Čl. 8, Ochrana oznamovateľa
Čl. 9, Spracúvanie osobných údajov uvedených v podnete
Čl. 10, Záverečné ustanovenia

Čl. 1, Úvodné ustanovenia
1. Interná smernica sa vydáva v zmysle zákona NR SR č. 307/2014 Z. z. o niektorých opatreniach súvisiacich s oznamovaním protispoločenskej činnosti a o zmene a doplnení niektorých zákonov (ďalej len „zákon"), ktorý upravuje podmienky poskytovania ochrany osobám pred neoprávneným postihom v pracovnoprávnom vzťahu v súvislosti s oznamovaním kriminality alebo inej protispoločenskej činnosti a práva a povinnosti fyzických a právnických osôb pri oznamovaní protispoločenskej činnosti. Tento zákon tiež upravuje povinnosti štátu v oblasti prevencie protispoločenskej činnosti a protikorupčného vzdelávania a výchovy.
2. Táto smernica upravuje postupy pri prijímaní a vybavovaní oznámení a podnetov protispoločenskej činnosti obcou Toporec a ňou zriadených príspevkových, rozpočtových a obcou založených obchodných spoločností, ako aj práva zamestnancov obce Toporec oznamovať protispoločenskú činnosť, o ktorej sa dozvedeli v súvislosti s vykonávaním svojho zamestnania. Táto smernica je záväzná pre všetkých zamestnancov obce Toporec, ako aj ňou zriadených príspevkových, rozpočtových a obchodných organizácií.
Čl. 2, Základné pojmy
Oznamovateľom je fyzická osoba, ktorá v dobrej viere urobí oznámenie orgánu príslušnému na prijatie takéhoto oznámenia a uvedie v ňom skutočnosti, o ktorých sa dozvedela v súvislosti s výkonom svojho zamestnania, povolania, postavenia alebo funkcie a ktoré môžu významnou mierou prispieť k objasneniu závažnej protispoločenskej činnosti alebo k zisteniu alebo usvedčeniu jej páchateľa. Za oznamovateľa sa považuje aj jemu blízka osoba, ak je v pracovnoprávnom vzťahu k tomu istému zamestnávateľovi.

Oznámenie je uvedenie skutočností, o ktorých sa fyzická osoba dozvedela v súvislosti s výkonom svojho zamestnania, povolania, postavenia alebo funkcie a ktoré môžu významnou mierou prispieť alebo prispeli k objasneniu závažnej protispoločenskej činnosti alebo k zisteniu alebo usvedčeniu jej páchateľa.

Závažnou protispoločenskou činnosťou je protiprávne konanie, ktoré je:
a/ niektorým z trestných činov poškodzovania finančných záujmov Európskych spoločenstiev podľa § 261 až 263 Trestného zákona, trestným činom machinácie pri verejnom obstarávaní a verejnej dražbe podľa § 266 Trestného zákona, niektorým z trestných činov verejných činiteľov podľa ôsmej hlavy druhého dielu osobitnej časti Trestného zákona alebo niektorým z trestných činov korupcie podľa ôsmej hlavy tretieho dielu osobitnej časti Trestného zákona,
b/ trestným činom, za ktorý Trestný zákon ustanovuje trest odňatia slobody s hornou hranicou trestnej sadzby prevyšujúcou tri roky alebo
c/ správnym deliktom, za ktorý možno uložiť pokutu s hornou hranicou vo výške min. 50 000 eur.

Podnetom je:
1. oznámenie vrátane anonymného oznámenia, ktoré môže významnou mierou prispieť k objasneniu závažnej protispoločenskej činnosti alebo k zisteniu alebo usvedčeniu páchateľa,
2. neanonymné podanie fyzickej osoby o inej protispoločenskej činnosti ako závažnej protispoločenskej činnosti, o ktorej sa dozvedela v súvislosti s výkonom svojho zamestnania, povolania, postavenia alebo funkcie.

Anonymným podnetom sa rozumie podnet, v ktorom nie je uvedené meno, priezvisko a adresa pobytu osoby, ktorá podnet podáva.

Zodpovednou osobou v obci Toporec je hlavný kontrolór obce Toporec.
Čl. 3, Podávanie a prijímanie podnetov o protispoločenskej činnosti
Podnet možno podať písomne, ústne do záznamu, telefaxom alebo elektronickou poštou.
a)	Písomný podnet sa podáva zodpovednej osobe alebo do podateľne Obecného úradu.
b)	Podateľňa je povinná doručený podnet bezodkladne odovzdať zodpovednej osobe.
c)	Podanie podnetu ústnou formou do záznamu možno spraviť prostredníctvom zodpovednej osoby.
d)	Podanie podnetu elektronickou formou je možné uskutočniť na adresu zodpovednej osoby.
e)	Podnety prijaté prostredníctvom telefaxu alebo elektronickou poštou, ktoré neprijala zodpovedná osoba, je potrebné bezodkladne postúpiť na vybavenie zodpovednej osobe.
Označenie zodpovednej osoby a spôsoby podávania podnetov musia byť zverejnené a pre všetkých zamestnancov prístupné obvyklým a bežne dostupným spôsobom s tým, že aspoň jeden spôsob podávania podnetov musí byť prístupný 24 hodín denne.
Čl. 4, Preverovanie podnetov a oprávnenia zodpovednej osoby pri preverovaní
1. Preverovanie podnetov vykonáva zodpovedná osoba obce Toporec, ktorá je povinná prijať každý podnet. Pri preverovaní podnetu sa vychádza z jeho obsahu, bez ohľadu na jeho označenie.
2. Ak z obsahu podania vyplýva, že podnetom v zmysle zákona je iba časť tohto podania, prešetrí sa len príslušná časť podania. Zvyšné časti podania sa vybavia podľa režimu, pod ktorý spadajú.
Pokiaľ z obsahu podania vyplýva, že nejde o podnet podania v zmysle zákona (tejto smernice), ale na vybavenie podania je príslušný iný orgán, zodpovedná osoba podanie bezodkladne postúpi tomuto orgánu. O tejto skutočnosti bezodkladne informuje oznamovateľa.
3. Zodpovedná osoba je povinná preveriť podnet najneskôr do 90 kalendárnych dní od jeho prijatia. V odôvodnených prípadoch môže zodpovedná osoba lehotu 90 dní predĺžiť, a to najviac o ďalších 30 dní. O tejto skutočnosti, ako aj o dôvodoch predĺženia lehoty je povinná bezodkladne informovať oznamovateľa, pokiaľ sa nejedná o anonymný podnet.
4. V prípade potreby doplnenia alebo upresnenia údajov uvedených v podnete zodpovedná osoba bez zbytočného odkladu vyzve oznamovateľa na jeho doplnenie alebo upresnenie s určením lehoty na uskutočnenie tohto doplnenia.
5. Pokiaľ podnet smeruje voči konkrétnemu zamestnancovi alebo štatutárnemu zástupcovi zamestnávateľa (ďalej len „dotknutá osoba"), zodpovedná osoba bez zbytočného odkladu oboznámi dotknutú osobu s obsahom podnetu a umožní mu vyjadriť sa k nemu, ako aj predložiť doklady, písomnosti či iné informácie potrebné na spoľahlivé preverenie veci. Pri oboznamovaní s obsahom podnetu je zodpovedná osoba povinná dbať na zachovanie mlčanlivosti o totožnosti oznamovateľa a na ochranu osobných údajov podľa zákona č. 122/2013 Z. z. O ochrane osobných údajov. V prípade, že z informácií, ktoré sú časťou alebo prílohou podnetu, možno vyvodiť totožnosť oznamovateľa, zodpovedná osoba s takýmito informáciami dotknutú osobu neoboznámi, ale vyzve ho len na predloženie skutočností nevyhnutných na spoľahlivé preverenie podnetu.
6. Zodpovedná osoba je oprávnená v potrebnom rozsahu písomne vyzvať oznamovateľa, ako aj zamestnávateľa a dotknutú osobu na spoluprácu pri preverovaní podnetu spolu s určením primeranej lehoty na poskytnutie súčinnosti.
7. O výsledku preverenia podnetu spíše zodpovedná osoba písomný záznam, v ktorom zhrnie skutočnosti, ktoré uvádza oznamovateľ. Ku každej skutočnosti sa vyjadrí z hľadiska jej preverenia pravdivosti a z hľadiska posúdenia jej právnej relevancie vo vzťahu k možnému naplneniu prvku protiprávnosti.
8. Zodpovedná osoba umožní oznamovateľovi vyjadriť sa k zisteným záverom. Pokiaľ oznamovateľ uvedie nové skutočnosti alebo so zistenými závermi nesúhlasí, zodpovedná osoba musí tieto skutočnosti zapracovať do písomného záznamu o výsledku preverenia podnetu s uvedeným, či sú tieto skutočnosti a námietky opodstatnené.
9. Z preverovania podnetu je vylúčená zodpovedná osoba v nasledujúcich prípadoch:
a/ pokiaľ podnet smeruje priamo voči zodpovednej osobe,
b/ pokiaľ, vzhľadom na skutočnosti uvádzané v podnete alebo okolnosti prípadu, možno mat' pochybnosti o nezaujatosti zodpovednej osoby k podnetu.
10. Podanie podnetu sa nesmie stať podnetom ani dôvodom na vyvodzovanie dôsledkov, ktoré by oznamovateľovi spôsobili akúkoľvek ujmu.
11. Pokiaľ sa v prípade preverovania podnetu preukáže, že došlo k spáchaniu trestného činu, zodpovedná osoba je túto skutočnosť povinná oznámiť orgánom činným v trestnom konaní.
Čl. 5, Zachovávanie mlčanlivosti o totožnosti osoby, ktorá podala podnet
1. Zodpovedná osoba a jej zamestnávateľ sú povinní zachovávať mlčanlivosť o totožnosti oznamovateľa.
2. Zamestnávateľ je povinný zabezpečiť zachovávanie mlčanlivosti o oznamovateľovi a podnete samotnom aj ostatnými zamestnancami, ktorí prichádzajú do styku s podnetom, ako sú napríklad zamestnanci na podateľni.
3. Pri riešení podnetu zodpovedá za zachovanie mlčanlivosti zodpovedná osoba ako je to uvedené v tejto smernici.
Čl. 6, Evidovanie podnetov
1. Zodpovedná osoba je povinná viesť evidenciu podnetov, v ktorej zaznamenáva:
- dátum doručenia podnetu,
- meno, priezvisko a adresa pobytu oznamovateľa, v prípade anonymného podnetu sa uvedie iba poznámka, že ide o anonymný podnet,
- predmet podnetu,
- výsledok preverenia podnetu,
- dátum skončenia preverenia podnetu.
2. Každý novoprijatý podnet je zodpovedná osoba povinná bezodkladne zaevidovať v evidencii podnetov pod číslom podnetu, ktorý pozostáva z poradového čísla jeho doručenia a roku doručenia.
3. Zamestnávateľ je povinný údaje uvedené v odseku 1 uchovávať v evidencii podnetov tri roky odo dňa doručenia podnetu.
Čl. 7, Oboznámenie oznamovateľa o výsledku preverenia podnetu
1. Výsledok preverenia podnetu vo forme písomného záznamu je zodpovedná osoba povinná zaslať oznamovateľovi najneskôr do 10 dní od jeho preverenia, pokiaľ sa nejedná o anonymný podnet.
2. Ak sa v procese preverovania podnetu vyskytne potreba spolupráce alebo inej súčinnosti na preverovaní podnetu, môže byť oznamovateľ vyzvaný k súčinnosti, pokiaľ sa nejedná o anonymný podnet.
Čl. 8, Ochrana oznamovateľa
1. Oznamovateľ má právo na ochranu pri oznamovaní závažnej protispoločenskej činnosti.
2. Zamestnávateľ, Obec Toporec, môže urobiť právny úkon alebo vydať rozhodnutie v pracovnoprávnom vzťahu (ďalej len „pracovnoprávny úkon“) voči chránenému oznamovateľovi, na ktorý nedal súhlas, iba s predchádzajúcim súhlasom inšpektorátu práce. Súhlas inšpektorátu práce sa nevyžaduje, ak sa pracovnoprávnym úkonom priznáva nárok alebo ak ide o pracovnoprávny úkon súvisiaci so skončením pracovnoprávneho vzťahu, ktorý je dôsledkom právnej skutočnosti, ktorá nezávisí od posúdenia zamestnávateľa.
Čl. 9, Spracúvanie osobných údajov uvedených v podnete
1. Na účely vedenia evidencie podnetov je obec Toporec oprávnená spracúvať osobné údaje uvedené v podnete v rozsahu: meno, priezvisko a adresa pobytu oznamovateľa.
2. Ďalej je obec Toporec oprávnená bez súhlasu dotknutej fyzickej osoby spracúvať osobné údaje:
- ktoré už boli zverejnené v súlade so zákonom a obec Toporec ich náležite označila ako zverejnené,
- ktorých spracúvanie je nevyhnutné na ochranu práv a právom chránených záujmov obce Toporec alebo tretej strany, najmä osobné údaje spracúvané v rámci ochrany majetku, finančných alebo iných záujmov obce Toporec a osobné údaje spracúvané na zabezpečenie bezpečnosti obce Toporec, to však neplatí, ak pri takomto spracúvaní osobných údajov prevažujú základné práva a slobody dotknutej osoby,
- spracúvanie osobných údajov je nevyhnutné na splnenie dôležitej úlohy realizovanej vo verejnom záujme alebo
- ide o osobné údaje, ktoré dotknutá osoba sama zverejnila alebo sú nevyhnutné pri uplatňovaní jej právneho nároku.
Čl. 10, Záverečné ustanovenia
1.	Táto smernica je dostupná všetkým zamestnancom obce Toporec ako aj zamestnancom ňou zriadených príspevkových, rozpočtových a obcou založených obchodných spoločností.
2.	Obec zabezpečí, aby boli všetci zamestnanci obce Toporec ako aj zamestnanci ňou zriadených príspevkových, rozpočtových a obcou založených obchodných spoločností riadne informovaní o tejto smernici.

V Toporci, dňa: